कक्षा आठवीं

हिंदी प्रतिदर्श प्रश्न पत्र

प्रथम सत्र

निर्धारित समय: 3 घंटे अधिकतम अंक : 80

सामान्य निर्देश

1. इस प्रश्न पत्र के चार खंड हैं—'क,’ ‘ख’, ‘ग’ तथा ‘घ’ ।
2. सभी खंड अनिवार्य हैं।
3. प्रश्नों के सभी विभागों के उत्तर क्रमशः एक साथ लिखिए।
4. उत्तर पुस्तिका में उत्तर के साथ वही क्रम संख्या लिखिए जो प्रश्न पत्र में दी गई है ।

**खंड - ‘क’**

1. **निम्नलिखित गद्यांश को पढ़कर दिए गए प्रश्नों के उत्तर लिखिए---**

किसी भी व्यक्ति को अपने देश से प्रेम होता है । देश प्रेम स्वाभाविक है।जिस प्रकार व्यक्ति को अपने निवास स्थान से प्रेम होता है उसी प्रकार जीव-जंतु भी अपने निवास स्थान को भली-भांति पहचानते हैं और उस स्थान से प्रेम करते हैं। हम जिस देश में रहते हैं , उसका हमारे ऊपर भारी ऋण होता है। हम देश की जलवायु में पलते हैं। देश की मिट्टी में ही गिर कर तथा उठकर बड़े होते हैं। धरती मां के द्वारा दिए गए अन्न से ही हमारा भरण-पोषण होता है। जिस भूखंड पर हम चलते-फिरते हैं, अपने लिए घरों का निर्माण करते हैं उसी देश के रीति-रिवाजों को निभाना , विभिन्न धर्मों को सम्मान की दृष्टि से देखना तथा उन पर गर्व करना देशप्रेम है। देश प्रेम मानव में निहित ऐसी भावना है जो हमें अपनी मातृभूमि के प्रति कृतज्ञ बनाती है ।

वैसे तो हर व्यक्ति में अपने देश के प्रति प्रेम की भावना किसी न किसी रूप में मौजूद होती है, पर हर व्यक्ति इसे ज़ाहिर नहीं कर पाता। हमें अपने देश प्रेम की भावना को अवश्य उजागर करना चाहिए । इसी भावना से ओत-प्रोत होकर खिलाड़ी खेल के मैदानों पर, और सैनिक सीमा पर असाधारण प्रदर्शन कर जाते हैं । देश प्रेम के कारण ही किसी देश के निवासियों में अपने देश के प्रति श्रद्धा की भावना जागृत होती है। यह मानव को निजी स्वार्थ से ऊपर उठकर मातृभूमि के लिए कुछ करने के लिए प्रेरित करती है । इसी भावना से अंगीभूत होकर लोग देश की मर्यादा को कायम रखने हेतु अपने प्राण न्योछावर करने में तनिक भी झिझक नहीं करते हैं । अतः देश के हर निवासी को कुछ ऐसा करना चाहिए कि हमारे देश के इतिहास में हमारा नाम सर्वदा के लिए अमर हो जाए और लोग हमेशा हमारे योगदान की सराहना करें।

(क) किसी भी प्राणी का स्वाभाविक गुण क्या है ? मनुष्य और जीव जंतुओं का उदाहरण देकर बताइए । **2**

(ख) देश का व्यक्ति विशेष पर किस प्रकार का ऋण होता है तथा देश प्रेम का सही अर्थ क्या है? **2**

(ग) देश प्रेम की भावना को उजागर करने के लिए लोग क्या-क्या करते हैं ? **2**

(घ) देश के निवासी को क्या करना चाहिए? **2**

(ङ) ‘जाहिर’ शब्द का पर्याय गद्यांश में से छांट कर लिखिए। **1**

(च) गद्यांश का उचित शीर्षक लिखिए । **1**

**2. निम्नलिखित पद्यांश को पढ़कर दिए गए प्रश्नों के उत्तर लिखिए-**

जब बहुत सुबह चिड़ियां उठकर,

कुछ गीत खुशी के गाती हैं

कलियां दरवाजे खोल- खोल,

जब झुरमुट से मुसकाती हैं

खुशबू की लहरें जब घर से,

बाहर आ दौड़ लगाती हैं

हे जग के सिरजनहार प्रभु!

तब याद तुम्हारी आती है।

जब छम - छम बूंदें गिरती हैं,

बिजली चम-चम कर जाती है

मैदानों में, वन भागों में,

जब हरियाली लहराती है

जब ठंडी- ठंडी हवा कहीं से,

मस्ती ढोकर लाती है

हे जग के सिरजनहार प्रभु !

तब याद तुम्हारी आती है।

चुपचाप चमकते तारों की,

महफिल जब रात सजाती है

जब चांद शान से उगता है

औ दिशा-दिशा धुल जाती है

जब ओस रूप में हरी घास,

चमकीले मोती पाती है

हे जग के सिरजनहार प्रभो!

तब याद तुम्हारी आती है।

झरने जब झर- झर झरते हैं,

नदियां मस्ती में बहती हैं

जब देश - देश की बातें

सागर से जाकर कहती हैं

जब उतर चांदनी ऊपर से

सागर में ज्वार उठाती है

हे जग के सिरजनहार प्रभो !

तब याद तुम्हारी आती है ।

(क) प्रातःकाल प्रकृति में क्या परिवर्तन आता है? **1**

(ख) कवि को किस की याद क्यों आती है? **1**

(ग) प्रकृति में हरियाली क्यों छा जाती है? **1**

(घ) शीतल पवन से क्या लाभ होता है? **1**

(ङ) चमकीले मोती किसे कहा गया है? **1**

**खंड- ‘ख’**

3. (क) निम्नलिखित शब्द में अनुस्वार अथवा अनुनासिक का चिह्न

उचित स्थान पर लगाइए— **½**

आगन

(ख) निम्नलिखित शब्द में उचित स्थान पर नुक्ता लगाइए – **½**

 शराफत

(ग) निम्नलिखित शब्द में ‘र’ के उचित रूप का प्रयोग कीजिए— **1**

 (1) गाहक (2) आशीवाद

**4.** (क) ‘सामाजिक’ शब्द में से प्रत्यय तथा मूल शब्द अलग करके लिखिए-- **1**

(ख) ‘अध’ उपसर्ग का प्रयोग करते हुए नया शब्द बनाकर लिखिए— **1**

(ग) ‘मिट्टी’ शब्द का तत्सम रूप लिखिए— **1**

**5.** (क) ‘उपहार’ शब्द के दो पर्यायवाची शब्द लिखिए-- **1**

(ख) ‘आयात’ शब्द का विलोम शब्द लिखिए -- **1**

(ग) दिए गए वाक्यांश के लिए एक शब्द लिखिए— **1**

 क्षणभर में नष्ट होने वाला।

**6. (क) निम्नलिखित शब्द का संधि विच्छेद कीजिए-- 2**

 (1) देवर्षि (2) भानूदय

**(ख) निम्नलिखित शब्द की संधि कीजिए – 1**

महा + उत्सव

**7. (क) निम्नलिखित समस्त पदों का विग्रह कर समास का नाम लिखिए— 2**

 (1) दोपहर (2) अन्न –जल

**(ख) निम्नलिखित विग्रह का समस्त पद बनाकर समास का नाम लिखिए–** 1

 हाथों के लिए कड़ी

**8. (क) दिए गए वाक्यों को शुद्ध कर पुनः लिखिए – 2**

(1) अनेकों स्त्री पुरुष वहां आए थे।

(2) कृपया हमारी बात सुनने की कृपा करें

**(ख) दिए गए वाक्यों में उचित विराम-चिन्ह लगाइए— 1**

(1) हम केवल एक ही सवाल दागते आज भाभी जी का क्या हाल है

9. ‘एड़ी चोटी का जोर लगाना’ मुहावरे का वाक्य में प्रयोग कीजिए । **1**

10. ‘उपमा’ अथवा अतिशयोक्ति अलंकार का उदाहरण स्पष्टीकरण के साथ लिखिए।

**2**

**खंड – ग**

 **11. निम्नलिखित दोहों को पढ़कर दिए गए प्रश्नों के उत्तर लिखिए –**

 तिनका कबहुं ना निंदिये , जो पायन तर होय ।

 कबहुँ उड़ी आँखिन पड़े, तो पीर घनेरी होय ।।

 बिगरी बात बने नहीं, लाख करो किन कोय ।

 रहिमन फाटे दूध को मथे न माखन होय ।।

 सोहत ओढ़े पीत पट, श्याम सलोने गात ।

 मनो नीलमनि सैल पर, आतप परयो प्रभात।।

(क) छोटे से घास के तिनके की निंदा क्यों नहीं करनी चाहिए? **2**

(ख) लाख उपाय करने पर भी बिगड़ी बात नहीं बनती । उदाहरण द्वारा स्पष्ट कीजिए । **2**

(ग) श्री कृष्ण के श्यामल शरीर पर पीले रंग के वस्त्र कैसे लगते हैं ? **1**

**12. निम्नलिखित गद्यांश को पढ़कर दिए गए प्रश्नों के उत्तर लिखिए –**

गांधी जी यह भी चाहते थे कि सब चीजें जो काम में लाई जाएं, वे स्वदेशी हों। एक बार उन्होंने आश्रम में कृष्ण चंद्र से कहा कि बढ़ई के सब औजार ले आओ। वह बाजार से खरीद कर ले आए । गांधी जी ने कहा , “यह तो विदेश के बने हुए हैं। यह सब तभी मैं काम में लाउंगा ; जब वे स्वदेश में बने हुए हों।” इसी कारण सिला हुआ कपड़ा पहनना उन्होंने छोड़ दिया था, चूंकि तब ‘सुई’ भी हिंदुस्तान में नहीं बनती थी, न सिलाई की मशीन न कैंची । उन्होंने पुराने ढंग की धोती और चादर, बिना सिला हुआ कपड़ा पहनना ही जीवन के अंतिम कई दशकों में अपना पहनावा बना लिया था ।

(क) गाँधीजी किस प्रकार की चीजों का उपयोग करना चाहते थे? **1**

(ख) गाँधीजी ने औज़ारों का प्रयोग क्यों नहीं किया? **1**

(ग) वे सिले कपड़े क्यों नहीं पहनते थे? **1**

(घ) गद्यांश के पाठ का नाम लिखिए। **1**

**13. निम्नलिखित प्रश्नों में से किन्ही चार प्रश्नों के संक्षिप्त उत्तर 25-30 शब्दों में लिखिए— 2 × 4 = 8**

(क) गर्मी का सड़कों और वृक्षों पर क्या प्रभाव पड़ता है?

(ख) पड़ोसी को किन वस्तुओं को दान करने में संकोच नहीं होता था?

(ग) दारा की बुद्धिमानी के बारे में लोग क्या-क्या बातें करते थे?

(घ) श्री राम राजू की बातों का आदिवासियों पर क्या प्रभाव पड़ा?

(ङ) भोलाराम की क्या गलती थी? उसके शुभचिंतकों ने उसे क्या समझाया?

**14. निम्नलिखित प्रश्नों में से किन्ही तीन प्रश्नों के उत्तर 50 - 60 शब्दों में लिखिए-**

**3 × 3 = 9**

(क) ‘हम पंछी उन्मुक्त गगन के’ आधार पर बताइए कि पक्षियों को सुख का आभास कब-कब होता है?

(ख) कल्पना चावला के गुणों का उल्लेख करते हुए बताइए कि उसकी सोच अन्य लड़कियों से किस प्रकार भिन्न थी?

(ग) गांधी जी अपनी कुटी में आने वाले सभी अतिथियों की सुविधा का ध्यान रखते थे। उदाहरण सहित स्पष्ट कीजिए।

(घ) पाठ का शीर्षक ‘असल धन’ क्यों रखा गया? इस पाठ का कोई अन्य शीर्षक लिखिए तथा यह भी बताइए कि आपने यह शीर्षक क्यों चुना?

**15.** बातचीत की कला में सफलता प्राप्त करने के लिए किसका योगदान अपेक्षित है? बातचीत करते हुए मनुष्य को किन बातों का ध्यान रखना चाहिए? **4**

अथवा

‘जब भोलाराम ने पंप लगाया’ पाठ के माध्यम से लेखक ने सरकारी अधिकारियों और उनकी कार्यप्रणाली की किस सच्चाई को उजागर किया है?

**खंड – घ**

**16. निम्नलिखित में से किसी एक विषय पर लगभग 80 से 100 शब्दों में अनुच्छेद लिखिए --- 5**

(क) यदि मैं सैनिक होता

(ख) समय बहुत कीमती

(ग) स्वास्थ्य और व्यायाम

**17.** छात्रावास में रहने वाले अपने छोटे भाई को मन लगाकर अध्ययन करने की सलाह देते हुए पत्र लिखिए । **5**

**अथवा**

पुस्तकालय में समय पर पुस्तक न लौटाने के कारण आप पर ₹200 का शुल्क लगाया गया है। जुर्माना माफ किए जाने हेतु अपनी प्रधानाचार्य को पत्र लिखिए।

**18.** आपका नाम मनीष /मनीषा गर्ग है । आप आठवीं ‘ए’ के छात्र /छात्रा हैं। आपकी घड़ी विद्यालय परिसर में गिर गई है। उसे लौटाने के लिए निवेदन करते हुए सूचना लिखिए । **5**